
არასამთავრობო და მედია ორგანიზაციები საკანონმდებლო წინადადებებს საერთაშორისო ორგანიზაციებსა და პოლიტიკურ პარტიებს აცნობენ
2 მარტი, 2012- სასტუმრო „შერატონ მეტეხი პალასში“ კამპანიის - „ეს შენ გეხება“ - ორგანიზატორი არასამთავრობო და მედია ორგანიზაციების წარმომადგენლები მართავენ მრგვალ მაგიდას, რომელზეც საარჩევნო კანონმდებლობაში შესატან ცვლილებათა პაკეტს საერთაშორისო ორგანიზაციებსა და პოლიტიკურ პარტიებს გააცნობენ. მრგვალ მაგიდაში მონაწილეობის მისაღებად მოწვეულნი არიან საქართველოში აკრედიტებული დიპლომატიური კორპუსისა და საერთაშორისო ორგანიზაციების წარმომადგენლები, ხელისუფლების, საპარლამენტო და არასაპარლამენტო პოლიტიკური პარტიების, აგრეთვე, არასამთავრობო და მედია ორგანიზაციების წარმომადგენლები. 

კონფერენციის პირველ ნაწილში საკანონმდებლო წინადადების ავტორები ისაუბრებენ არსებული კანონმდებლობით დაწესებულ გაუმართლებელ შეზღუდვებზე და დეტალურად წარმოადგენენ საკუთარ წინადადებებს, რომელიც, მათი აზრით, უზრუნველყოფს სიტყვისა და გამოხატვის თავისუფლებას, საკუთრების უფლებასა და საარჩევნო გარემოს გაუმჯობესებას ქვეყანაში.

კონფერენციის ბოლოს კი კამპანიის მონაწილე ორგანიზაციები გაავრცელებენ ორ მიმართვას, რომლის ადრესატებიც არიან საქართველოს ხელისუფლება და ეუთოს/დემოკრატიული ინსტიტუტებისა და ადამიანის უფლებების ოფისი (ODIHR). 
არასამთავრობო და მედია ორგანიზაციები მიმართავენ საქართველოს მთავრობას, რათა მან წინასაარჩევნო ვითარების მონიტორინგის მიზნით, უმოკლეს ვადაში საქართველოში მოიწვიოს ეუთოს დემოკრატიული ინსტიტუტების და ადამიანის უფლებების ოფისის (ODIHR) გრძელვადიანი სადამკვირვებლო მისია, რომელიც  უზრუნველყოფს საარჩევნო გარემოს კვალიფიციურ და მიუკერძოებელ მონიტორინგს არა მხოლოდ ორთვიან წინასაარჩევნო პერიოდში, არამედ მთელი საარჩევნო წლის მანძილზე. 

კამპანიის მონაწილე ორგანიზაციები, აგრეთვე, მიმართავენ ეუთო-ს გენერალურ მდივანსა და ეუთოს დემოკრატიული ინსტიტუტების და ადამიანის უფლებების ოფისს (ODIHR), რათა მათ საქართველოში მოავლინონ გრძელვადიანი სადამკვირვებლო მისია, რაც ქვეყანაში თავისუფალი და სამართლიანი არჩევნების ჩატარებას შეუწყობს ხელს.
###
არჩევნების თემაზე მომუშავე არასამთავრობო ორგანიზაციებმა და მედიის წარმომადგენლება 13 თებერვალს წამოიწყეს კამპანია “ეს შენ გეხება”, რომლის მიზანი საარჩევნო კანონმდებლობის დახვეწა და წინასაარჩევნო გარემოს გაუმჯობესებაა. კამპანიის ფარგლებში, საარჩევნო კანონმდებლობაში ცვლილებების შეტანის მოთხოვნით, 170-მდე არასამთავრობო და მედია ორგანიზაციამ, აგრეთვე, 1500-მდე ფიზიკურმა პირმა ხელი მოაწერეს პეტიციას, რომელიც, საკანონმდებლო წინადადების პაკეტთან ერთად, საქართველოს პარლამენტს 17 თებერვალს წარუდგინეს. გასულ კვირას კამპანიის ორგანიზატორებმა თბილისსა და საქართველოს რვა ქალაქში გამართეს საინფორმაციო შეხვედრები, რომელზეც მოსახლეობას მიაწოდეს ინფორმაცია კანონით დაწესებული შეზღუდვების თაობაზე. 1 მარტს გაიმართა საკანონმდებლო წინადადებათა ავტორი არასამთავრობო ორგანიზაციებისა და საქართველოს პარლამენტის იურიდიულ საკითხთა კომიტეტის წარმომადგენლების პირველი შეხვედრა. კონსულტაციები კანონმდებლობაში ცვლილებების შეტანასთან დაკავშირებით მომავალშიც გაგრძელდება.

